## La Conselleria de Sanitat incrementa a Castelló la prevenció de les addiccions amb més suport als municipis

*** Augmenten un 13 % les subvencions i es financen el 100 % dels projectes de cinc entitats
* Els recursos concedits es destinen a les unitats de Prevenció Comunitària de les Conductes Addictives, que desenrotllen programes comunitaris de prevenció i sensibilització, formació per a famílies i professorat i actuacions amb adolescents en risc**

La Conselleria de Sanitat, mitjançant la Direcció General de Salut Mental i Addiccions, ha incrementat un 13 % l’import total de subvencions concedides a nou ajuntaments i mancomunitats de la província de Castelló per a programes de prevenció de les addiccions, que ascendixen enguany fins als 383.227 euros.

D’esta manera, la província de Castelló ha rebut un percentatge mitjà de finançament del 73 % respecte al que havien sol·licitat els municipis i les mancomunitats, “una xifra superior a l’exercici anterior i que reflectix el compromís de la Generalitat amb les polítiques de prevenció en l’àmbit local”, tal com ha afirmat el director general de Salut Mental i Addiccions, Bartolomé Pérez.

La modificació de les bases que regulen estes subvencions, així com el seu increment pressupostari, han permés afavorir els municipis que presenten més necessitats sense perjudicar la resta. En este sentit, el director general ha destacat que la prevenció de les addiccions “no té color polític; en la convocatòria hem prioritzat criteris objectius com la cobertura poblacional i l’impacte potencial de les actuacions, corregint desequilibris heretats i evitant qualsevol biaix. El nostre compromís és amb tota la població i, especialment, amb els més jóvens, visquen a on visquen i governe qui governe”.

En concret, els recursos concedits es destinen a les unitats de Prevenció Comunitària de les Conductes Addictives, que desenrotllen programes comunitaris de prevenció i sensibilització, prevenció escolar, formació per a famílies i professorat i actuacions amb adolescents en risc. Estes unitats coordinaran, a escala local, el programa escolar de benestar emocional i prevenció de les addiccions, que començarà en el curs escolar 2025-2026.

**Model d’habilitats per a la vida de l’OMS**

Este programa escolar està basat en el model d’habilitats per a la vida de l’Organització Mundial de la Salut (OMS), considerat l’enfocament amb més suport científic per a la promoció de la salut mental en la infància i l’adolescència. Estarà dirigit a tot l’alumnat d’Educació Primària i Secundària Obligatòria (de 6 a 16 anys) i comptarà amb materials específics per a ser utilitzats en l’aula pel professorat.

D’esta manera, Sanitat ha posat a la disposició de pares i mares, així com dels docents, els continguts i materials del programa, que poden ser consultats en la pàgina web específica de la Conselleria [www.bienestaremocional.san.gva.es](http://www.bienestaremocional.san.gva.es). “Amb este programa escolar, fem un pas decisiu en la prevenció des d’edats primerenques. Dotem xiquetes, xiquets i adolescents de ferramentes per a prendre decisions saludables, gestionar emocions i enfortir la seua capacitat de fer front a les addiccions”, ha explicat Pérez.

L’augment del finançament ha permés aconseguir una major cobertura territorial i garantir que noves entitats accedisquen a estos fons. És el cas de la Mancomunitat d’Espadà-Millars, amb una ajuda de 13.000 euros destinada a posar en marxa programes de prevenció comunitària i escolar.

A més, quatre municipis han obtingut enguany la totalitat del finançament sol·licitat (Onda, Segorbe, la Vall d’Uixó i Vila-real), a més de la Mancomunitat d’Espadà-Millars. “Este nivell de cofinançament reforça el compromís del Consell amb l’equitat territorial i amb l’enfortiment de la prevenció en zones urbanes i rurals. Quan una entitat local presenta un projecte seriós i alineat amb els objectius del Pla de salut mental i addiccions, des de la Generalitat responem amb un finançament a l’altura d’eixe compromís”, ha afirmat Pérez Gálvez.

D’altra banda, l’Ajuntament de Castelló de la Plana ha tornat a rebre la major subvenció provincial, amb un total de 108.417 euros, la qual cosa suposa un augment del 7,1 % respecte a l’exercici anterior i un cofinançament del 55,4 % respecte al que havia sol·licitat.

Per increment percentual respecte a 2024, destaquen els casos de l’Ajuntament de la Vall d’Uixó, amb un augment del 20,8 %, i de l’Ajuntament de Borriana, que ha incrementat la seua subvenció un 18,5 %, fins als 41.130 euros. També ha sigut notable el creixement a Vinaròs (16,6 %) i Benicarló (12,6 %). “Estem davant d’una inversió intel·ligent i socialment responsable. Cada euro destinat a prevenció és un euro que evita sofriment, exclusió i costos sanitaris futurs. Apostar pels nostres jóvens és apostar per una societat més sana i amb futur”, ha finalitzat el director general.

Fecha: 18/08/2025